हमारी भूल, कमल का फूल लिख संविदा स्वास्थ्यकर्मियों ने जताया विरोध | Rubaru news
Home / मप्र के जिले / हमारी भूल, कमल का फूल लिख संविदा स्वास्थ्यकर्मियों ने जताया विरोध
हमारी भूल, कमल का फूल लिख संविदा स्वास्थ्यकर्मियों ने जताया विरोध
Rubaru News 19:52 मप्र के जिले Edit
भिण्ड 25/फरवरी/2018 (rubarudesk) @www.rubarunews.com>> नियमितीकरण और निष्कासित कर्मचारियों की बहाली की मांग को लेकर प्रदेश व्यापी अनिश्चितकालीन हड़ताल पर चल रहे संविदा स्वास्थ्यकर्मियों द्वारा रविवार के रोज अपने विरोध प्रदर्शन का अलग तरीका निकाला। जिसमें हड़ताली महिला कर्मचारियों ने हाथ पर मेंहदी लगा कर उसमें हमारी भूल कमल का फूल उकेरा। इससे पूर्व भी प्रदर्शन कर रहे कर्मचारियों द्वारा शनिवार के रोज पकौड़ा तल कर अपना विरोध प्रकट किया।
ज्ञात हो कि नियमितीकरण की मांग को लेकर प्रदेश भर में संविदा स्वास्थ्यकर्मचारी अनिश्चितकालीन हड़ताल पर गए हैं। जिसके तहत जिला अस्पताल में कार्यरत सभी संविदा कर्मचारी सरकार के खिलाफ विरोध प्रदर्शन कर रहे है। विरोध के 6वें दिन संविदा स्वास्थ्य महिला कर्मचारियों ने अपने हाथों पर मेंहदी लगा कर प्रदर्शन किया। जिसमें महिलाओं ने मेंहदी से हाथों में हमारी भूल कमल का फूल स्लोगन लिखा। इस दौरान पुरुष प्रदर्शनकारियों ने सरकार के विरोध में नारेबाजी करते हुए विरोध जताया। महिला प्रदर्शनकारी रंजना राठौर व सुमन कुशवाह ने कहा कि प्रदेश की सरकार एक ओर स्वास्थ्य सेवाओं को बढ़ावा देने की बात कहती है वहीं दूसरी ओर वर्षों से अपनी सेवाऐं दे रहे संविदा स्वास्थ्यकर्मचारियों के साथ भेदभाव पूर्ण व्यवहार कर रही है। लंबे समय तक काम करने के बाद भी हमें पर्याप्त सम्मान और पहचान नही मिल रही है, जिसके चलते हमारा भविष्य अधर में लटका हुआ है। उल्लेखनीय है कि इससे पूर्व शनिवार को भी प्रदर्शन कर रहे संविदा स्वास्थ्यकर्मचारियों द्वारा अस्पताल परिसर में पकोड़ा तलते हुए अपना विरोध जताया। जहां महिलाओं ने ठेला लगा कर पकोड़े तले और पुरुषों ने उन्हें खरीदा। हड़ताल पर जाने वालों में संगठन जिलाध्यक्ष अरुण सिंह, राहुल जैन, रविदत्त शर्मा, नागेन्द्र ङ्क्षसह, मधुराज सिंह भदौरिया, राजेन्द्र सिंह, अंगूरी देवी, अनामिका ताम्रकर, पवन शर्मा, राजेन्द्र गोयल, पिंकी कुशवाह, डॉ गिरजेश शाक्य, डॉ अजीत शर्मा, डॉ दुर्गेश सेंथिया, अरविंद भदकारिया, प्रवीण थापक, संजीव तिवारी, सौरभ जैन, डॉ आरएस बघेल सहित अन्य संविदाकर्मी शामिल रहे।
ठप्प हुई स्वास्थ्य सेवाऐं:
ं जिले में संविदा स्वास्थ्यकर्मचारियों के बेमियादी हड़ताल पर जाने से यहां स्वास्थ्य सेवाऐं बुरी तरह से अस्त-व्यस्त हो गई हैं। जिला मुख्यालय सहित ग्रामीण अंचलों में प्राथमिक एवं सामुदायिक स्वास्थ्य केंद्रों पर आने वाले मरीजों को पर्याप्त इलाज की सुविधाऐं न मिलने से उन्हें खासी परेशानी का सामना करना पड़ रहा है। एएनएम और स्टाफ नर्स के हड़ताल पर जाने से गर्भवती महिलाओं के टीकाकरण, जांच जैसे महत्वपूर्ण कार्य पूरी तरह से ठप्प पड़े हुए हैं। संविदा स्वास्थ्यकर्मी संठगन के जिलाध्यक्ष अरुण ङ्क्षसह कुशवाह ने कहा कि जब तक सरकार हमारी दो सूत्री मांगों पर लिखित पत्र जारी नही करती है तब तक हमारा आंदोलन जारी रहेगा।
अस्पताल में मरीजों की कतार:
संविदा स्वास्थ्यकर्मियों की इस हड़ताल का असर जिले के सबसे बड़े चिकित्सालय में भी दिखाई दिया। जहां इलाज और जांच के लिए आने वाले मरीजों को बगैर इलाज की सुविधा के मजबूरन लौटना पड़ रहा है। हालात यह है कि कर्मचारियों के हड़ताल पर जाने के कारण यहां स्वास्थ्य सेवाऐं पूरी तरह से चरमरा गई हैं। जिसके कारण दूर दराज से आने वाला मरीज मजबूर होकर निजी चिकित्सालयों की ओर जा रहा है।